b"\n_START_ARTICLE_\nBarsanufi de Gaza\n_START_SECTION_\nBiografia\n_START_PARAGRAPH_\nBarsanufi fou un eremita nascut a Egipte, que visqu\xc3\xa9 durant cinquanta anys en absoluta reclusi\xc3\xb3 i solitud, com a hesicasta, en una ermita i despr\xc3\xa9s, en una altra prop del monestir de Sant Serid\xc3\xb3, al desert de Gaza (Palestina). Escrigu\xc3\xa9 moltes cartes, 800 de les quals es conserven. Moltes d'elles s'adrecen a Joan el Profeta, abat del monestir de Merosala i mestre de Doroteu de Gaza._NEWLINE_Ja gran, va conv\xc3\xa8ncer l'emperador perqu\xc3\xa8 renov\xc3\xa9s el suport donat a l'Esgl\xc3\xa9sia de Jerusalem.\n_START_SECTION_\nVeneraci\xc3\xb3\n_START_PARAGRAPH_\n\xc3\x89s venerat per l'Esgl\xc3\xa9sia cat\xc3\xb2lica, amb festa al Martirologi rom\xc3\xa0 l'11 d'abril. Patr\xc3\xb3 d'Oria (Brindisi, It\xc3\xa0lia), s'hi celebra la festa el 20 de febrer i el 30 d'agost. L'Esgl\xc3\xa9sia ortodoxa el venera el 6 de febrer del calendari juli\xc3\xa0._NEWLINE_Les seves rel\xc3\xadquies arribaren a Oria (Pulla, It\xc3\xa0lia) en 850, portades per un monjo. Foren a l'actual esgl\xc3\xa9sia de San Francesco da Paola d'aquesta ciutat. Durant una invasi\xc3\xb3 musulmana, es perderen, per\xc3\xb2 foren retrobades temps despr\xc3\xa9s i portades a la bas\xc3\xadlica de San Barsanofio. A Oria se'l venera com a patr\xc3\xb3 i protector de la ciutat contra les invasions."